Mezenská, Helena, poslankyňa NR SR (2015-05-06):
Tak ešte raz vlastne zhrniem a tak trošku aj premostím, nadviažem na to, s čím som uzavrela svoje vystúpenie pred hlasovaním. Ešte raz sa chcem poďakovať všetkým opozičným poslancom, ale aj vládnym poslancom, tým, ktorí intervenovali v záujme ochrany záujmov dotknutých majiteľov bezcenných papierov za to, že dnes tu ten pozmeňujúci návrh máme, že sa predĺžila tá lehota do júna roku 2016. Samozrejme, chcem upozorniť na to a zdôrazniť to, že my sme vlastne k vašej dispozícii na preštudovanie dali a pripravili pozmeňujúci, doplňujúci návrh v tom znení, že sme sa snažili tú lehotu na bezodplatný prevod bezcenných papierov statusovať bez časových obmedzení. Rovnako tak chcem zdôrazniť, že my sme predkladali tento pozmeňujúci návrh a to je ten dôvod, pre ktorý ho znova dnes prečítam. Nie preto, že by som vás chcela zdržiavať, ale prečítam ho preto, my sme tento pozmeňujúci návrh definovali aj tak, že sme žiadali o zrušenie poplatkov za správu vedenia účtu, lebo ho považujeme za poplatok, ktorý je vymáhaný v rozpore s dobrými mravmi, ak sa to týka hlavne tých občanov, tých majiteľov účtov alebo akcií, ktoré sú bezcenné. Spolu s tým sme žiadali o toto prehodnotenie. Ale poviem vám pravdu, na to, ako poznám reálny stav, aj čo sa týka informovanosti obyvateľstva, aj súčasnej situácie, tak som vďačná za to, že vôbec je tu takýto návrh, že sa predĺžila táto lehota, a verím tomu, že či už vláda, ministerstvo financií, ministerstvo hospodárstva, aj centrálny depozitár, Fond národného majetku, možno aj niektoré mimovládne organizácie, ktoré boli nápomocné majiteľom bezcenných papierov, vyvinú maximálne úsilie, aby čo najväčšie množstvo občanov, čo najväčší počet občanov z tej skupiny 300-tisíc dotknutých občanov stihlo previesť tieto bezcenné papiere do júna roku 2016. Takže nebudem ďalej zdržiavať, prečítam pozmeňujúci a doplňujúci návrh. Hneď v úvode chcem zdôrazniť a poprosiť pána spravodajcu, aby dal o tomto pozmeňujúcom a doplňujúcom návrhu hlasovať samostatne v tých dvoch rozdielnych bodoch. Vládny návrh zákona, ktorým sa mení a dopĺňa zákon č. 566/2001 o cenných papieroch a investičných službách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. I sa za bod 14 vkladá nový bod 15, ktorý znie: „15. V § 105 sa za ods. 3 vkladá nový ods. 4, ktorý znie: „(4) Vedenie účtu majiteľa pre fyzické osoby je bezodplatné.“.“ Doterajšie odseky 4 až 10 sa označujú ako odseky 5 až 11. Doterajšie body sa následne prečíslujú. 2. V čl. I sa v bode 27 § 173v dopĺňa odsekom 6, ktorý znie: „(6) Ustanoveniami tohto zákona sa od 1. októbra 2015 upravujú aj právne vzťahy upravené týmto zákonom, ktoré vznikli pred 1. októbrom 2015; vznik týchto právnych vzťahov, ako aj nároky z nich vzniknuté pred 1. októbrom 2015 sa však posudzujú podľa predpisov účinných do 30. septembra 2015.“ Odôvodnenie: Poplatok za vedenie účtu je v trhovom hospodárstve úplne bežným javom, takým istým bežným javom je však aj jeho opodstatnenosť. V prípade vedenia účtu majiteľa fyzickej osoby Centrálnym depozitárom cenných papierov Slovenskej republiky však tato opodstatnenosť chýba. Veľmi často je jediným výstupom centrálneho depozitára voči majiteľom účtov len zaslanie výpisu z účtu, prípadne výzva na úhradu poplatku za vedenie účtu. Problém tkvie v tom, že výpis z účtu je pre mnohých vlastníkov viac-menej nič nehovoriaci dokument. Majitelia účtov sa z výzvy dozvedia len menovitú hodnotu svojich akcií, ale nie ich reálnu trhovú hodnotu. Centrálny depozitár totiž nevlastní povolenie, ktoré by ho oprávňovalo zisťovať hodnotu cenných papierov. V praxi to znamená, že občania sa z výzvy nedozvedia to, či ich cenné papiere ešte majú vôbec nejakú reálnu hodnotu alebo nie. Nominálna hodnota jednotlivých cenných papierov spravidla zvádza k tomu, že cenné papiere sú stále hodnotné, poplatok uhradia a účet si vedú aj naďalej, hoci samotná hodnota cenných papierov veľakrát nemá ani cenu ročného poplatku za vedenie účtu. V súčasnosti môže reálnu hodnotu cenných papierov posúdiť len obchodník s cennými papiermi s povolením podľa zákona o cenných papieroch. Táto služba je spoplatnená podľa individuálnych cenníkov obchodníkov s cennými papiermi. Takáto situácia sa týka najmä fyzických osôb, ktoré v drvivej väčšine vlastnia výlučne cenné papiere ešte z čias kupónových privatizácií, bez súčasnej reálnej hodnoty. Na rozdiel od právnických osôb sa bežní občania len veľmi ťažko dokážu zorientovať v zložitých vzťahoch týkajúcich sa cenných papierov. Na základe vyššie uvedených skutočností sa navrhuje zavedenie bezodplatného vedenia majiteľa účtu cenných papierov, ktorým je fyzická osoba. 3. Za čl. III sa vkladá nový čl. IV, ktorý znie: „Čl. IV. Zákon č. 92/1991 Zb. o podmienkach prevodu majetku štátu na iné osoby v znení zákona č. 92/1992 Zb., zákona č. 264/1992 Zb., ústavného zákona č. 541/1992 Zb., zákona č. 544/1992 Zb., zákona Národnej rady Slovenskej republiky č. 17/1993 Z. z., zákona Národnej rady Slovenskej republiky č. 172/1993 Z. z., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 60/1994 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 244/1994 Z. z., zákona Národnej rady Slovenskej republiky č. 369/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 304/1995 Z. z., nálezu Ústavného súdu Slovenskej republiky č. 4/1996 Z. z., zákona Národnej rady Slovenskej republiky č. 56/1996 Z. z., zákona Národnej rady Slovenskej republiky č. 322/1996 Z. z., nálezu Ústavného súdu Slovenskej republiky č. 352/1996 Z. z., zákona č. 210/1997 Z. z., zákona č. 211/1997 Z. z., nálezu Ústavného súdu Slovenskej republiky č. 221/1998 Z. z., zákona č. 253/1999 Z. z., zákona č. 122/2000 Z. z., zákona č. 441/2000 Z. z., zákona č. 13/2002 Z. z., zákona č. 291/2002 Z. z., zákona č. 292/2002 Z. z., zákona č. 465/2002 Z. z., zákona č. 564/2003 Z. z., zákona č. 359/2004 Z. z., zákona č. 523/2004 Z. z., zákona č. 717/2004 Z. z., zákona č. 595/2006 Z. z., zákona č. 160/2009 Z. z., zákona č. 563/2009 Z. z., zákona č. 38/2010 Z. z., zákona č. 153/2011 Z. z., zákona č. 520/2011 Z. z., zákona č. 91/2012 Z. z., zákona č. 286/2012 Z. z., zákona č. 435/2013 Z. z. a napokon zákona č. 197/2014 Z. z. sa mení a dopĺňa takto: „V § 47h sa slová „najneskôr do 31. decembra 2014“ nahrádzajú slovami „bez časového obmedzenia“.“.“ Doterajšie články sa následne prečíslujú. Zdôvodnenie: Možnosť bezodplatného prevodu cenných papierov, ktoré už stratili reálnu trhovú hodnotu, na Fond národného majetku Slovenskej republiky už v minulosti bola zavedená. Ako sa neskôr ukázalo, stanovená lehota, v ktorej bolo možné bezodplatný prevod vykonať, nebola postačujúca. Aj preto sa táto lehota dvakrát predlžovala. Odôvodnenie predĺženia lehoty bezodplatného prevodu cenných papierov na Fond národného majetku do 31. 12. 2014, ktoré bolo obsiahnuté v spoločnej správe výborov zo dňa 25. 11. 2013, spočívalo v tom, že centrálny depozitár cenných papierov eviduje ešte 437 926 aktívnych majetkových účtov fyzických osôb, pričom vo veľkej miere v prípade týchto účtov boli evidované zaknihované cenné papiere spoločností, ktoré zanikli, sú v likvidácii, prípadne v konkurznom konaní. Po uplynutí vyššie uvedenej predĺženej lehoty ostalo ešte 325-tisíc fyzických osôb, ktoré nevlastnia majetkové účty. Veková štruktúra majiteľov účtov je pritom nasledovná: osôb nad 60 rokov veku je 36 %, osoby od 51 do 60 rokov veku predstavuje 32 % a osoby vo veku od 41 do 50 rokov veku predstavuje 28 % z celkového počtu. Poodhalená veková štruktúra majiteľov účtov pritom napovedá, že existuje dôvodné podozrenie, že drvivá väčšina vlastníkov účtov nadobudla vlastníctvo k cenným papierom ešte v období tzv. kupónovej privatizácie v rokoch 1991 až 1993. V súčasnosti je už známe, že cenné papiere z tohto obdobia sú bez reálnej trhovej hodnoty, to znamená, že sú bezcenné. Občania, ktorí majú záujem zbaviť sa cenných papierov bez reálnej hodnoty a neuhrádzať s tým spojený poplatok za vedenie účtu, tak môžu urobiť len prevodom cenných papierov. Súčasná výška poplatku za prevod hoci aj bezcenných cenných papierov je 31,92 eur, ak sa jedná o prevod pod 50 kusov akcií, resp. 39,84 eur, pokiaľ sa jedná o prevod viac ako 50 kusov akcií. Na základe vyššie uvedených skutočností sa navrhuje opätovné zavedenie bezodplatného prevodu bezcenných cenných papierov, a to bez časového obmedzenia. Pod bodom 4 tohto pozmeňujúceho návrhu: V čl. 4 sa slová „11 až 22, 27“ nahrádzajú slovami „11 až 23, 28“. Odôvodnenie: Je to legislatívno-technická úprava, ktorá bezprostredne súvisí s bodom 1 tohto pozmeňujúceho a doplňujúceho návrhu. S najväčšou pravdepodobnosťou situácia dnes dopadne pri hlasovaní o predloženom pozmeňujúcom vládnom, teda návrhu vládnych poslancov v prospech tohto návrhu, napriek tomu ešte raz chcem poprosiť o prehodnotenie, zváženie tohto prístupu hlavne vládnych poslancov, aby zvážili, či naozaj okrem zrušenia bezodplatného predĺženia lehoty alebo predĺženia lehoty bezodplatného prevodu bezcenných papierov, naozaj nie je reálny a pádny dôvod na to, aby rovnako tak boli zrušené na to nastavené neoprávnene vymáhané poplatky za správu a vedenie účtov tých istých bezcenných papierov. Ďakujem vám veľmi pekne za pozornosť.